proxectonos/corpus_dominio_legal_administrativo_tmp huggingface dataset:
ORDE do 19 de abril de 2006 pola que se declara de interese galego a Fundación Difogal e se ordena a súa inscrición no Rexistro de Fundacións de Interese Galego.
CONSELLERÍA DE TRABALLO — III. OUTRAS DISPOSICIÓNS — 25/05/2006

Con data do 23 de marzo de 2006 foi publicada no Diario Oficial de Galicia a orde da Consellería de Presidencia, Administracións Públicas e Xustiza, do 1 de marzo de 2006, pola que se clasifica de interese social a Fundación Difogal, adscribíndoa á Consellería de Traballo, que exercerá plenamente o protectorado sobre ela.
O obxecto da fundación, segundo establece o artigo 4 dos seus estatutos, é o seguinte:
Destinar e afectar o seu patrimonio á realización de fins xerais de interese galego, no ámbito sectorial
e territorial a que a súa denominación e fins se contraen.
En xeral son fins desta fundación o apoio ao sector téxtil mediante a impartición de cursos de formación a traballadores activos e desempregados, así como fomentar o estudo e a investigación en materia de formación profesional dos traballadores de Galicia.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro e o artigo 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de
interese galego, e no Decreto 211/2005, do 3 de agosto, polo que se modifica a estrutura orgánica da Xunta de Galicia,
DISPOÑO:
Primeiro.-Declarar de interese galego a Fundación Difogal, ao cumpriren os seus estatutos as prescricións que, para tal efecto sinala a vixente lexislación en materia de fundacións de interese galego.
Segundo.-Ordenar a inscrición da Fundación Difogal no Rexistro de Fundacións de Interese Galego, sección da Consellería de Traballo, para os efectos constitutivos que sinala o artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A dita fundación queda sometida ao disposto no resto da normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada ante o protectorado a lle render contas anualmente e xustificar, a través dunha memoria anual, o cumprimento das cargas fundacionais, así como a presentarlle o proxecto de orzamento con anterioridade ao inicio do exercicio económico para o cal se formula, e debendo solicitar as preceptivas autorizacións cando sexan necesarias.
Santiago de Compostela, 19 de abril 2006.
Ricardo Jacinto Varela Sánchez
Conselleiro de Traballo
CORRECCIÓN de erros.-Orde do 14 de marzo de 2006 pola que se fixan os prezos de venda ao público de diversas publicacións desta consellería.
CONSELLERÍA DE CULTURA E DEPORTE — III. OUTRAS DISPOSICIÓNS — 25/05/2006

Advertido un erro no texto da devandita orde, publicado no Diario Oficial de Galicia nº 71, do martes 11 de abril, cómpre facer a oportuna corrección:
Na páxina 5.749, na liña 3, columna dereita, onde di: «Selección Galega. 3 A", queda suprimida.
CORRECCIÓN de erros.-Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
CONSELLERÍA DE VIVENDA E SOLO — I. DISPOSICIÓNS XERAIS — 23/05/2006

Advertido un erro no Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008, publicado no Diario Oficial de Galicia número 30, do 13 de febreiro de 2006, cómpre efectuar a seguinte rectificación:
No artigo 36º.3.1 apartados a) e f) deberase substituír a remisión ao artigo «8 deste decreto» por «11 deste decreto».
ORDE do 16 de maio de 2006 pola que se modifica a aplicación orzamentaria da do 19 de abril, pola que se modifican as bases reguladoras das axudas en réxime de concorrencia competitiva para a renovación do parque de tractores da Comunidade Autónoma de Galicia e se convocan para o ano 2006.
CONSELLERÍA DO MEDIO RURAL — III. OUTRAS DISPOSICIÓNS — 24/05/2006

A Orde do 19 de abril de 2006 modificaba as bases reguladoras para a concesión das axudas en réxime de concorrencia competitiva para a renovación do parque de tractores da Comunidade Autónoma de Galicia así como as convocaba para o ano 2006.
O Real decreto 178/2005, do 18 de febreiro, que establecía as bases reguladoras para a concesión das devanditas axudas fixaba o prazo límite para a presentación das solicitudes o día 30 de abril.
Ante a imposibilidade de dispoñer das incorporacións de crédito para dotar orzamentariamente a orde antes do remate do dito prazo, esta publicouse condicionándoa a que con posterioridade existise crédito orzamentario suficiente.
A devandita orde prevía que as incorporacións para dotar esas axudas fosen na aplicación orzamentaria 2006-11-03-614A-770-3, non obstante finalmente a incorporación do crédito fíxose noutra aplicación distinta da sinalada na orde.
Dado que xa se produciron as incorporacións de crédito cómpre establecer definitivamente con cargo a que aplicación se van pagar as axudas convocadas pola orde, así como o seu importe.
Artigo 1º-Modificación da aplicación orzamentaria da Orde do 19 de abril de 2006 de axudas para a renovación do parque de tractores da Comunidade Autónoma de Galicia.
As axudas para a renovación do parque de tractores convocadas pola Orde do 19 de abril de 2006 vanse financiar con cargo á aplicación orzamentaria 2006-11-612 C-7703.
Artigo 2º.-Dotación económica da Orde do 19 de abril para a renovación do parque de tractores.
A dotación económica da devandita orde é de 557.554,21 euros. Tamén poderán recollerse nesta aplicación os remanentes de exercicios anteriores que, de ser o caso, puidesen ser incorporados á devandita aplicación.
Santiago de Compostela, 16 de maio de 2006.
Alfredo Suárez Canal
Conselleiro do Medio Rural
CORRECCIÓN de erros.-Orde do 27 de abril de 2006 pola que se establecen os criterios para a elaboración de regulamentos e realización dos procesos electorais nas federacións deportivas galegas.
CONSELLERÍA DE CULTURA E DEPORTE — III. OUTRAS DISPOSICIÓNS — 24/05/2006

Advertido erro no texto da mencionada orde na súa versión castelá, publicada no Diario Oficial de Galicia nº 91, do venres día 12 de maio de 2006, procede facer a seguinte corrección:
Na páxina 7.660, no artigo 3º, onde di: «As solicitudes de axudas reguladas nesta orde serán atendidas con cargo á aplicación orzamentaria 12.04.355A.480.0 cun crédito máximo de 2.800.000 A»; debe dicir: «As solicitudes de axudas reguladas nesta orde serán atendidas con cargo á aplicación orzamentaria 12.04.355A.480.0 cun crédito máximo de 3.800.000 A».
ORDE do 11 de maio de 2006 pola que se constitúe o colexio rural agrupado de Bergondo da provincia da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/05/2006

Examinado o expediente sobre a constitución do colexio rural agrupado de Bergondo, tramitado pola Delegación Provincial da Coruña.
Visto o Decreto 374/1996, do 17 de outubro (DOG do 21 de outubro), polo que se aproba o Regulamento das escolas de educación infantil e dos colexios de educación primaria, e a Orde do 22 de xullo de 1997 (DOG do 2 de setembro), que desenvolve o dito decreto.
Esta consellería, en virtude do establecido no artigo 6.3º do referido Decreto 374/1996, e por proposta da Dirección Xeral de Ordenación e Innovación Educativa
DISPÓN:
Primeiro.-Constituír o colexio rural agrupado de Bergondo, cos datos que figuran no anexo desta orde.
Segundo.-Integrar no colexio rural agrupado de Bergondo os colexios e escolas, que se suprimen como tales, de: EEI de Carrio (código 15000983), EEI de Fraga (código 15022073), EEI de Guísamo (código 15001021), EEI de Ruadalama (código 15001045), EEI de Silvoso (código 15020039), EEI de Vixoi (código 15020040).
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de maio de 2005.
Laura Sánchez Piñón
Conselleira de Educación e Ordenación Universitaria
ANEXO
Provincia: A Coruña.
Concello: Bergondo.
Localidade: Bergondo.
Enderezo: estrada A Coruña-Ferrol, nº 12.
Centro: colexio rural agrupado de Bergondo.
Código de centro: 15032561.
Zona educativa: Bergondo.
Unidades: 7 EI.
ORDE do 16 de maio de 2006 pola que se modifica a aplicación orzamentacia da do 19 de abril, pola que se modifican as bases reguladoras das axudas en réxime de concorrencia competitiva para a renovación do parque de tractores da Comunidade Autónoma de Galicia e se convocan para o ano 2006.
CONSELLERÍA DO MEDIO RURAL — III. OUTRAS DISPOSICIÓNS — 24/05/2006

A Orde do 19 de abril de 2006 modificaba as bases reguladoras para a concesión das axudas en réxime de concorrencia competitiva para a renovación do parque de tractores da Comunidade Autónoma de Galicia e convocábaas para o ano 2006.
O Real decreto 178/2005, do 18 de febreiro, que establecía as bases reguladoras para a concesión das devanditas axudas fixaba o prazo límite para a presentación das solicitudes o día 30 de abril.
Ante a imposibilidade de dispoñer das incorporacións de crédito para dotar orzamentariamente a orde antes do remate do dito prazo, esta publicouse condicionándoa a que con posterioridade existise crédito orzamentario suficiente.
A devandita orde prevía que as incorporacións para dotar esas axudas fosen na aplicación orzamentaria 2006-11-03-614A-770-3, ora ben finalmente a incorporación do crédito fíxose noutra aplicación distinta da sinalada na orde.
Dado que xa se produciron as incorporacións de crédito cómpre establecer definitivamente con cargo a que aplicación se van pagar as axudas convocadas pola orde así como o seu importe.
Artigo 1º.-Modificación da aplicación orzamentaria da Orde do 19 de abril de 2006 de axudas para a renovación do parque de tractores da Comunidade Autónoma de Galicia.
As axudas para a renovación do parque de tractores convocadas pola Orde do 19 de abril de 2006 vanse financiar con cargo á aplicación orzamentaria 2006 - 11 - 612 C - 7703.
Artigo 2º.-Dotación económica da Orde do 19 de abril para a renovación do parque de tractores.
A dotación económica da devandita orde é de 557.554,21 euros. Tamén poderán recollerse nesta aplicación os remanentes de exercicios anteriores que, de ser o caso, puidesen ser incorporados á devandita aplicación.
Santiago de Compostela, 16 de maio de 2006.
Alfredo Suárez Canal
Conselleiro do Medio Rural
RESOLUCIÓN do 9 de maio de 2006 pola que se ordena a publicación do acordo do Consello da Xunta de Galicia do 27 de abril, polo que se declara municipio turístico galego o concello de Lugo.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 24/05/2006

O Consello da Xunta de Galicia, na súa reunión do día 27 de abril de 2006, adoptou por proposta do conselleiro de Innovación e Industria, o seguinte acordo:
Declarar municipio turístico galego o concello de Lugo, de conformidade co establecido no artigo 13 do Decreto 39/2001, do 1 de febreiro, de refundición en materia de Consello Galego de Turismo, declaración de municipio turístico galego e declaración de festas de Galicia de interese turístico.
En cumprimento do disposto no citado artigo ordénase a publicación do acordo no Diario Oficial de Galicia e a notificación ao concello correspondente.
Santiago de Compostela, 9 de maio de 2006.
Fernando Xavier Blanco Álvarez
Conselleiro de Innovación e Industria
ORDE do 12 de maio de 2006 pola que se modifica o importe das axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2006.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/05/2006

Por Orde do 13 de decembro de 2005 (DOG do 19 de decembro), a Consellería de Educación e Ordenación Universitaria convocou axudas para financiar actividades das confederacións e federacións de pais de alumnos e das asociacións de pais de alumnos de centros de educación especial para o ano 2006.
O artigo terceiro desta orde dispón que o importe máximo que se distribuirá nesta convocatoria será
de trinta e sete mil setecentos corenta euros (37.740 A) e realizarase con cargo á aplicación orzamentaria 09.02.323A.480.3, da Dirección Xeral de Ordenación e Innovación Educativa.
Non obstante, o importe destas axudas poderá incrementarse se, antes da publicación da resolución de concesión no Diario Oficial de Galicia, se recibise a transferencia do Ministerio de Educación e Ciencia para a mesma finalidade.
Recibida a achega mencionada do Ministerio de Educación e Ciencia pola cantidade de corenta e oito mil trescentos vinte e un euros con corenta e dous céntimos (48.321,42 A), esta consellería
DISPÓN:
Artigo único.-Incrementar a contía das axudas para financiar actividades das confederacións e federacións de pais de alumnos e ás asociacións de pais de alumnos de centros de educación especial ata oitenta e seis mil sesenta e un euros con corenta e dous céntimos (86.061,42 A), de acordo co establecido no artigo terceiro da Orde do 13 de decembro de 2005 (DOG do 19 de decembro).
Santiago de Compostela, 12 de maio de 2006.
Laura Sánchez Piñón
Conselleira de Educación e Ordenación Universitaria
DECRETO 80/2006, do 4 de maio, polo que se acepta a cesión dun predio sito no concello de Santiago de Compostela (A Coruña) para o Centro Galego de Arte Contemporánea.
CONSELLERÍA DE ECONOMÍA E FACENDA — III. OUTRAS DISPOSICIÓNS — 24/05/2006

O Pleno da Corporación Municipal do Concello de Santiago de Compostela, reunido en sesión ordinaria do día 29 de decembro de 1988, acordou ceder o predio urbano sito no campo de San Domingos de Bonaval no municipio de Santiago de Compostela á Xunta de Galicia.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, feita nos termos nos que o Concello de Santiago de Compostela acordou a cesión, logo da deliberación do Consello da Xunta de Galicia na súa reunión do día catro de maio de dous mil seis,
DISPOÑO:
Artigo 1º
Acéptase a cesión a título gratuíto, feita polo Concello de Santiago de Compostela, da propiedade do predio urbano sito no campo de San Domingos de Bonaval, que se describe como segue:
Predio urbano sito no sitio campo de San Domingos de Bonaval, no Concello de Santiago de Compostela. Linda: ao norte, predio matriz; ao sur coa rúa Valle Inclán; ao este, predio matriz e ao oeste, coa calella de Caramoniña.
O predio descrito figura inscrito no Rexistro da Propiedade nº 1 a favor do Concello de Santiago de Compostela, no tomo 1.511, libro 457, folio 148, predio nº 41.247.
A referencia catastral do predio é:
7881923NH3478B0001LS.
Artigo 2º
O predio é destinada ao Centro Galego de Arte Contemporánea.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á
formalización da cesión no correspondente documento público e á inscrición do ben no Rexistro da Propiedade a nome da Comunidade Autónoma de Galicia.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, catro de maio de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
ORDE do 8 de maio de 2006 pola que se dispón o nomeamento de membros do Consello Galego de Cooperativas.
CONSELLERÍA DE TRABALLO — II. AUTORIDADES E PERSOAL — 24/05/2006

O Decreto 25/2001, do 18 de xaneiro, polo que se regula a organización e funcionamento do Consello Galego de Cooperativas, desenvolve as previsións contidas na súa norma de creación, a Lei 5/1998, do 18 de decembro, de cooperativas de Galicia, regulando no seu artigo 4 a composición, no artigo 5 o procedemento de nomeamento e cesamento dos membros deste órgano, e no artigo 6 as substitucións.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1998, do 20 de outubro, o artigo 5 e a disposición derradeira 1ª do Decreto 25/2001, do 18 de xaneiro, en relación co Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, e os decretos 213/2005, do 3 de agosto e 536/2005, do 6 de outubro, que establecen o nomeamento como conselleiro de Traballo e a estrutura orgánica da consellería, respectivamente,
DISPOÑO:
Artigo único.
1. O nomeamento da secretaria do Consello Reitor de Sinerxia, Ana Rosa Lorenzo Vila, como vogal titular, e o do técnico da mesma entidade, Ramón Carmelo Rodríguez Padín, como vogal suplente, en representación da Federación de Cooperativas Sinerxia.
Santiago de Compostela, 8 de maio de 2006.
Ricardo Jacinto Varela Sánchez
Conselleiro de Traballo
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
ORDE do 9 de maio de 2006 pola que se dispón o nomeamento de vogal do Consello de Administración da Autoridade Portuaria da Coruña.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 15/05/2006

O artigo 40 da Lei 27/1992, do 24 de novembro, de portos do Estado e da mariña mercante, dispón que a designación dos vogais dos consellos de administración das autoridades portuarias dos portos de interese xeral será acordada polo órgano competente da comunidade autónoma por proposta das administracións públicas, entidades e organismos representados por aqueles.
Polo exposto, e vista a proposta do Concello da Coruña, e en exercicio da facultade que me foi atribuída polo Consello da Xunta de Galicia, na súa reunión do día 10 de xaneiro de 2002,
DISPOÑO:
O nomeamento de Carlos González-Garcés Santiso como vogal do Consello de Administración da Autoridade Portuaria da Coruña, en representación do Concello da Coruña.
Santiago de Compostela, 9 de maio de 2006.
María José Caride Estévez
Conselleira de Política Territorial, Obras Públicas
e Transportes
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
CORRECCIÓN de erros.-Orde do 2 de maio de 2006 pola que se establece o réxime de prestación de servizos, horarios, vacacións, licenzas e permisos e compensacións económicas para percibir polo persoal do Servizo de Gardacostas de Galicia.
CONSELLERÍA DE PESCA E ASUNTOS MARÍTIMOS — I. DISPOSICIÓNS XERAIS — 12/05/2006

Advertidos erros na devandita orde, publicada no DOG nº 88, do martes, 9 de maio de 2006, cómpre facer as oportunas correccións:
-Na páxina 7.423, parágrafo segundo, onde di: «...de dispoñibilidade, de traballo a quendas, de turnicidade, de perigosidade...», debe dicir: «...de dispoñibilidade, de nocturnidade, de traballo a quendas, de perigosidade...».
-No artigo 2º, punto 1., onde di: «...traballo en quedas entre as 24.00 horas», debe dicir: «...traballo en quendas entre as 00.00 horas e as 24.00 horas».
-No artigo 3º, punto 4., onde di: «...observarase ao disposto na normativa...», debe dicir: «...observarase o disposto na normativa...».
Na disposición transitoria, páxina 7.424, onde di: «...seralle de aplicación a esta orde.», debe dicir: «...seralle de aplicación a presente orde».
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
ORDE do 9 de maio de 2006 pola que se dispón o cesamento de vogal do Consello de Administración da Autoridade Portuaria da Coruña.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 15/05/2006

O artigo 40 da Lei 27/1992, do 24 de novembro, de portos do Estado e da mariña mercante, dispón que a separación dos vogais dos consellos de administración das autoridades portuarias dos portos de interese xeral será acordada polo órgano competente da comunidade autónoma por proposta das organizacións, organismos e entidades representados por aqueles.
Polo exposto, e vista a proposta do Concello da Coruña, e en exercicio da facultade que me foi atribuída polo Consello da Xunta de Galicia, na súa reunión do día 10 de xaneiro de 2002,
DISPOÑO:
O cesamento de Francisco Javier Losada de Aspiazu como vogal do Consello de Administración da Autoridade Portuaria da Coruña, en representación do Concello da Coruña, agradecéndolle os servizos prestados.
Santiago de Compostela, 9 de maio de 2006.
María José Caride Estévez
Conselleira de Política Territorial, Obras Públicas
e Transportes
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
ORDE do 2 de maio de 2006 pola que se modifica a do 8 de febreiro de 2006 pola que se establece o procedemento e requisitos para a obtención do carné profesional de operador de guindastre torre ao abeiro da disposición transitoria primeira, e punto 4.2 do anexo VI, do Real decreto 836/2003, do 27 de xuño.
CONSELLERÍA DE INNOVACIÓN E INDUSTRIA — I. DISPOSICIÓNS XERAIS — 16/05/2006

A Orde do 8 de febreiro de 2006 (DOG nº 38, do 23 de febreiro) establece o procedemento e requisitos a que se suxeitará, no ámbito da Comunidade Autónoma de Galicia, a expedición do carné profesional de operador de guindastre torre, en execución do previsto na disposición transitoria primeira do Real decreto 836/2003, do 27 de xuño.
Igualmente, mediante a mencionada orde regúlase o procedemento para a acreditación da experiencia profesional que faculta para optar á obtención do referido carné profesional de conformidade co previsto no punto 4.2 do anexo VI da instrución técnica complementaria MIE-AEM-2 aprobada polo referido real decreto.
Debido ao elevado número de persoas afectadas que non presentaron a documentación dentro dos prazos establecidos, e á importancia deste trámite para o desenvolvemento da súa actividade profesional, faise necesaria a ampliación dos prazos de presentación de solicitudes.
Por todo o exposto, e en uso das competencias que a Consellería de Innovación e Industria ten atribuídas na materia,
DISPOÑO:
Artigo único.
1. Modifícanse os prazos de presentación de solicitudes establecidos nos artigos 3 e 4 da Orde do 8 de febreiro de 2006, que se amplían ata o día 15 de xuño de 2006 inclusive.
2. As solicitudes formuladas logo de rematados os prazos establecidos nos referidos artigos teranse por validamente presentadas ao abeiro desta orde.
Disposicións derradeiras
Primeira.-Facúltase o director xeral de Industria, Enerxía e Minas para ditar cantos actos sexan necesarios para a aplicación e desenvolvemento desta orde.
Segunda.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de maio de 2006.
Fernando Xabier Blanco Álvarez
Conselleiro de Innovación e Industria
RESOLUCIÓN do 25 de abril de 2006 pola que se convoca un curso sobre operadores de radar.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 10/05/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade
Pública de Galicia, anúnciase a celebración dun curso sobre operadores de radar, que deberá desenvolverse conforme as seguintes bases:
Obxectivos.
-Dotar aos membros dos corpos das policías locais de Galicia dos coñecementos teóricos e prácticos sufi
cientes para o manexo dos cinemómetros, garantizando unha maior profesionalidade e preparación técnica adecuada de cara á comparecencia diante da autoridade xudicial.
Destinatarios.
O curso vai dirixido aos membros dos corpos de policía local dos concellos de Galicia.
Inscrición.
A inscrición dos participantes será totalmente gratuíta.
Prazas.
30 prazas.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 23 de maio de 2006, ás 14.00 horas.
3. As instancias deberán enviarse ao Centro de Estudos Xudiciais e Seguridade Pública de Galicia, sito na avenida da Cultura, s/n, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 29 ao 31 de maio.
O horario será das 9.30 ás 14.00 e das 15.30 ás 19.00 horas os días 29 e 30; e o día 31 en horario das 9.30 ás 13.30 horas, cunha duración de 20 horas lectivas.
Contido.
-Teoría do radar estático e do radar móbil.
-Técnica de medición con equipos estáticos e móbiles.
-Teoría da programación do equipo.
-Teoría da fotografía co radar.
-Prácticas en vías urbanas.
Relación de admitidos.
A relación de admitidos farase publica o día 25 de maio a partir das 14.00 horas, no taboleiro de anuncios do Centro de Estudos Xudiciais e Seguridade Pública de Galicia e na páxina web
http://cexesga.xunta.es
, ou ben poden coñecer e confirmar a súa asistencia chamando ao teléfono 986 59 02 41.
Lugar.
O curso desenvolverase no Centro de Estudos Xudiciais e Seguridade Pública de Galicia, sito na avenida da Cultura, s/n, no concello da Estrada.
Certificado de asistencia.
Ao remate do curso entregaráselle un certificado de asistencia a aquelas persoas que acrediten a súa participación continuada a el.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 25 de abril de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
CORRECCIÓN de erros.-Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
CONSELLERÍA DE VIVENDA E SOLO — I. DISPOSICIÓNS XERAIS — 03/05/2006

Advertidos erros no Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no R.D. 801/2005, do 1 de xullo, para o período 2005-2008, publicado no Diario Oficial de Galicia número 30, do 13 de febreiro de 2006, procédese a efectuar as seguintes rectificacións:
Na exposición de motivos, no parágrafo décimo terceiro, onde di: «... novas modalidades de vivenda de protección autonómica de réxime especial e de prezo xeral para venda e as de renda básica para alugueiro...», debe dicir: «... novas modalidades de vivenda de protección autonómica de réxime especial, de prezo xeral e de prezo concertado para venda e as de renda básica e renda concertada para alugueiro...».
No artigo 47, onde di: «específicas do artigo 17», debe dicir: «específicas dos artigos 17 e 18» e onde di: «no artigo 29 do dito real decreto», debe dicir: «no artigo 29 do dito real decreto e 19 deste decreto».
Os modelos de solicitude VI404A, VI416A, VI416B, VI417A, VI426A, VI427A e VI428A, incluídos como anexo do decreto, publícanse de novo logo de introducir as oportunas correccións.
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
RESOLUCIÓN do 25 de abril de 2006 pola que se convoca un curso básico de protección.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 08/05/2006

Dentro das actividades programadas para o ano 2006, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración dun curso básico de protección, que deberá desenvolverse conforme as seguintes bases:
Obxectivos.
-Coñecer as teorías e as técnicas de protección estática e dinámica, así como sobre a protección de personalidades.
-Saber como operan os grupos terroristas, que tipo de armas e artefactos explosivos adoitan utilizar.
-Dominar diversas técnicas do tiro policial e da condución de seguridade na protección de persoas.
Destinatarios.
O curso vai dirixido aos membros dos corpos de policía local dos concellos de Galicia e aos membros da Unidade do CNP adscrita á Comunidade Autónoma de Galicia, que non fixesen ningunha das edicións anteriores sobre este mesmo curso.
Inscrición.
A inscrición dos participantes será totalmente gratuíta.
Prazas.
30 prazas.
Solicitudes.
1. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 16 de maio de 2006, ás 14.00 horas.
3. As instancias deberán enviarse ao Centro de Estudos Xudiciais e Seguridade Pública de Galicia, sito na avenida da Cultura, s/n, 36680 A Estrada; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 22 ao 24 de maio.
O horario será das 9.30 ás 14.00 e das 15.30 ás 19.00 horas os días 22 e 23; e o día 24 en horario das 9.30 ás 13.30 horas, cunha duración de 20 horas lectivas.
Contido.
I. Seguridade, protección e autoprotección.
II. Condución de seguridade en protección.
III. Técnicas de tiro policial en protección.
Relación de admitidos.
A relación de admitidos farase publica o día 18 de maio a partir das 14.00 horas, no taboleiro de anuncios do Centro de Estudos Xudiciais e Seguridade Pública de Galicia e na páxina web
http://cexesga.xunta.es
, ou ben poden coñecer e confirmar a súa asistencia chamando ao teléfono 986 59 02 41.
Lugar.
O curso desenvolverase no Centro de Estudos Xudiciais e Seguridade Pública de Galicia, sito na avenida da Cultura, s/n, no concello da Estrada.
Certificado de asistencia.
Ao remate do curso entregaráselle un certificado de asistencia a aquelas persoas que acrediten a súa participación continuada a el.
Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento
do curso para adaptalo ás necesidades da Administración e ás continxencias que poidan xurdir.
A Estrada, 25 de abril de 2006.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia
CORRECCIÓN de erros.-Decreto 68/2006, do 30 de marzo, polo que se regula o Observatorio Galego de Educación Ambiental.
CONSELLERÍA DE MEDIO AMBIENTE E DESENVOLVEMENTO SOSTIBLE — I. DISPOSICIÓNS XERAIS — 04/05/2006

Advertido erro de colocación do devandito decreto, publicado no Diario Oficial de Galicia nº 83, do 2 de maio de 2006, cómpre facer a oportuna corrección:
-Na páxina 6.921 (sumario) e na páxina 6.926, o citado decreto debe figurar situado baixo a epígrafe «CONSELLERÍA DE MEDIO AMBIENTE E DESENVOLVEMENTO SOSTIBLE».
ORDE do 18 de abril de 2006 pola que se determina o importe máximo das axudas que se poderán outorgar no exercicio orzamentario de 2006 ao abeiro do Decreto 233/2003, do 3 de abril, de axudas aos concellos para a infravivenda rural.
CONSELLERÍA DE VIVENDA E SOLO — III. OUTRAS DISPOSICIÓNS — 08/05/2006

O Decreto 233/2003, do 3 de abril, constitúe o marco normativo polo que se regula a concesión de axudas aos concellos para a infravivenda rural.
O seu artigo 5.2º dispón que estas axudas se atenderán da forma que será establecida mediante ordes anuais da Consellería de Política Territorial, Obras Públicas e Vivenda que cuantificarán as dispoñibilidades orzamentarias que se poidan consignar en cada exercicio económico.
A súa disposición derradeira faculta o conselleiro de Política Territorial, Obras Públicas e Vivenda para ditar, no marco das súas competencias, as disposicións necesarias para o desenvolvemento e aplicación do referido decreto.
O Decreto 211/2005, do 3 de agosto, polo que se establece a nova estrutura da Xunta de Galicia, crea a Consellería de Vivenda e Solo, e o Decreto 232/2005, do 11 de agosto, na súa disposición adicional sétima establece que as referencias contidas na normativa reguladora do organismo autónomo Instituto Galego da Vivenda e Solo, en canto ao conselleiro e á Consellería de Política Territorial, Obras Públicas e Vivenda, deberán entenderse referidas á Consellería de Vivenda e Solo.
A Consellería de Vivenda e Solo actúa no exercicio das competencias que ten atribuídas en virtude do Decreto 232/2005, do 11 de agosto.
En uso da referida autorización,
DISPOÑO:
Artigo único.-Para os efectos do disposto no artigo 5º.2 do Decreto 233/2003, do 3 de abril, e para dar cobertura aos expedientes que acaden no presente exercicio a fase de concesión determínase:
1. A aplicación do estado de gastos dos orzamentos xerais da Comunidade Autónoma de Galicia para o ano 2006, onde figuran os créditos con cargo aos que serán atendidas as axudas do Decreto 233/2003, é a 17.02.331A.760.0.
2. O importe máximo destas axudas que se poderán outorgar dentro do exercicio orzamentario de 2006 será de 4.059.358,58 A, dos que 1.989.304,58 A empregaranse en atender aos expedientes de gasto procedentes de exercicios anteriores, e 2.070.054 A en expedientes de gasto de exercicio corrente.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de abril de 2006.
Teresa Táboas Veleiro
Conselleira de Vivenda e Solo
CORRECCIÓN de erros.-Resolución do 21 de abril de 2006 pola que se lle dá publicidade ao acordo do Consello de Dirección deste instituto de delegación de facultades no presidente e no director xeral en materia de axudas e subvencións.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 04/05/2006

Advertidos erros na referida resolución, publicada no DOG número 81, do 27 de abril de 2006, procede facer as seguintes correccións:
-Na páxina 6.711, no punto terceiro, do resolvo primeiro, onde di: «c) Bases reguladoras das axudas para proxectos emprendedores (DOG nº 49, do 10 de marzo de 2006», debe dicir: «c) Convenio entre o Instituto Galego de Promoción Económica e as entidades de crédito para o apoio financeiro aos investimentos das pequenas e medianas empresas de Galicia financiados mediante a liña ICO-PEME 2006 (DOG nº 73, do 17 de abril de 2006).
-Na páxina 6.711, no punto terceiro, do resolvo primeiro, onde di: «g) Convenio de apoio financeiro 2004-2006 aos investimentos das pequenas e medianas empresas financiado mediante contratos de arrendamento financeiro subscrito entre o Instituto Galego de Promoción Económica e as entidades financeiras (DOG nº 20, do 30 de xaneiro de 2004, e as súas modificacións)», debe dicir: «g) Convenio de apoio financeiro 2004-2006 aos investimentos das pequenas e medianas empresas financiado mediante contratos de arrendamento financeiro subscrito entre o Instituto Galego de Promoción Económica e as entidades financeiras (DOG nº 20, do 30 de xaneiro de 2004, e as súas modificacións) e Convenio de apoio financeiro 2004-2006 ao comercio polo miúdo na Comunidade Autónoma de Galicia subscrito entre o Instituto Galego de Promoción Económica, a Consellería de Innovación, Industria e Comercio da Xunta de Galicia, a Confederación de Empresarios de Galicia, as cámaras de Comercio, Industria e Navegación
galegas, as entidades financeiras e sociedades de garantía recíproca adheridas (DOG nº 20, do 30 de xaneiro de 2004, e as súas modificacións)».
RESOLUCIÓN do 8 de maio de 2006 pola que se fai pública a ampliación do límite de crédito dispoñible para atender os proxectos pendentes de resolver das bases reguladoras das axudas para o Programa Emprendedores.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 15/05/2006

Mediante Resolución do 4 de xaneiro de 2005 (DOG nº 6, do 11 de xaneiro) fixéronse públicos os importes dos créditos reservados para o financiamento dos diferentes programas de axudas para conceder con cargo aos orzamentos do Igape para o ano 2005 e os seus compromisos plurianuais.
Con data 10 de marzo de 2006 publícanse as novas bases reguladoras das axudas para o Programa Emprendedores (Resolución do 1 de marzo de 2006, DOG nº 49), derrogando a anterior normativa en vigor.
Co obxecto de atender un reducido número de proxectos pendentes de resolver presentados antes da derrogación das citadas bases reguladoras, e de conformidade coas facultades que teño conferidas,
RESOLVO:
Único.-Amplíanse en 650.000 A os créditos establecidos na partida orzamentaria 02.02 12, publicados mediante Resolución do 4 de xaneiro de 2005, para atender os proxectos pendentes de resolución presentados ao abeiro do Programa Emprendedores (DOG nº 142, do 23 de xullo de 2001).
Santiago de Compostela, 8 de maio de 2006.
José Antonio Delgado Arce
Director xeral do Instituto Galego
de Promoción Económica
DECRETO 76/2006, do 27 de abril, polo que se declara a urxente ocupación, para efectos de expropiación forzosa, pola Deputación Provincial da Coruña, dos bens e dereitos necesarios para a realización das obras do proxecto da estrada provincial 3802 Ordes a Ponte Carreira, punto quilométrico 17 a punto quilométrico 17,16 (termo municipal de Frades).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/05/2006

A Deputación Provincial da Coruña en sesión celebrada o día vinte e oito de abril de dous mil cinco, aprobou o proxecto da estrada provincial 3802 Ordes a Ponte Carreira, punto quilométrico 17 a punto quilométrico 17,16 e, na sesión do vinte e oito de xullo de dous mil cinco, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza e, solicitado informe á Dirección Xeral de Urbanismo da Consellería de Política Territorial, Obras Públicas e Transportes, este foi emitido favorablemente.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación a actuación é necesaria co fin de evitar o altísimo risco de accidentes con perigo para a vida humana, debido á existencia, entre outros extremos, de curvas perigosas con pequeno raio, edificacións e vivendas pegadas á estrada, o estado do piso, o largo da calzada, de
dimensións inferiores ás necesidades dos vehículos, e a intensidade media do tráfico.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e sete de abril de dous mil seis,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial da Coruña para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de estrada provincial 3802 Ordes a Ponte Carreira, punto quilométrico 17 a punto quilométrico 17,16, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e sete de abril de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas
e Xustiza
ORDE do 20 de abril de 2006 pola que se fixan os prezos de venda ao público de diversas publicacións da Vicepresidencia da Igualdade e do Benestar.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 08/05/2006

En virtude do Decreto 211/2005, do 3 de agosto, estableceuse a estrutura orgánica da Xunta de Galicia. Así mesmo, a través do Decreto 232/2005, do 18 de agosto e 454/2005, do 1 de setembro, fixouse a estrutura orgánica dos seus departamentos, e no seu artigo 1, establece a estrutura básica da Vicepresidencia da Igualdade e do Benestar que asume o exercicio das competencias de igualdade e xénero e as políticas autonómicas de benestar incluíndo as de xuventude, solidariedade, voluntariado, benestar social, exclusión social, servizos comunitarios, entre outras, como así o establece o Decreto 517/2005, do 6 de outubro, da súa estrutura orgánica e, polo tanto, sobre as materias que constitúen o contido das publicacións relacionadas nesta orde.
A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51, sinala a obriga de que os prezos privados sexan publicados no Diario Oficial de Galicia.
Para cumprir este mandado e despois de emitido o preceptivo informe favorable da Consellería de Economía e Facenda, esta vicepresidencia,
DISPÓN:
Artigo único.
1. Quedan aprobados os prezos de venda ao público das publicacións que se relacionan no anexo.
2. Estes prezos entenderanse con IVE incluído.
Disposición derradeira
Única.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de abril de 2006.
Anxo Manuel Quintana González
Vicepresidente da Igualdade e do Benestar
ANEXO
-O tratamento penal da violencia contra as mulleres: 13 euros.-Na Vangarda 2005. Certame Galego de Novos Creadores. Banda Deseñada: 9 euros.-Outono Fotográfico 2005: 12 euros.-Os xogos de rol tamén son educativos e catro contos máis: 3 euros.-Na Vangarda 2005. Certame Galego de Novos Creadores. Relato: 5 euros.
DECRETO 72/2006, do 20 de abril, polo que se modifica o Decreto 370/1998, do 10 de decembro, polo que se establece a natureza e funcións da Comisión Galega de Delimitación Territorial.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 03/05/2006

O Decreto 370/1998, do 10 de decembro, polo que se establece a natureza e funcións da Comisión Galega de Delimitación Territorial, supuxo unha importante novidade nese momento ante a ausencia da existencia dun órgano destas características, necesario para levar a efecto o estudo, consulta e proposta en relación coas materias que atinxen á determinación, revisión e modificación dos límites territoriais das entidades locais galegas e das demarcacións en que se estrutura a Administración da Comunidade Autónoma de Galicia.
A práctica aconsella, para acadar unha maior celeridade e efectividade no tratamento dos asuntos competencia desta comisión, a modificación da súa composición. Así mesmo é aconsellable realizar os axustes necesarios derivados da nova estrutura dos departamentos da Xunta de Galicia, fixada polo Decreto 232/2005, do 11 de agosto.
Polo tanto, por proposta do conselleiro de Presidencia, Administracións Públicas e Xustiza, logo do informe da Comisión Galega de Cooperación Local, de acordo co ditame do Consello Consultivo de Galicia, e logo da deliberación do Consello da Xunta de Galicia na súa reunión do día vinte de abril de dous mil seis,
DISPOÑO:
Artigo único.-Modifícase o Decreto 370/1998, do 10 de decembro, polo que se establece a natureza e funcións da Comisión Galega de Delimitación Territorial.
As modificacións do citado decreto afectarán os seguintes artigos:
1. O artigo 4º queda redactado como segue:
«Número e nomeamento. A Comisión Galega de Delimitación Territorial está composta por:
a) Catro representantes da Xunta de Galicia que son: o titular da consellería competente en materia de réxime local, que desempeñará a presidencia, o titular da dirección xeral competente en materia de réxime local, que desempeñará a vicepresidencia, o titular da dirección xeral competente en materia de urbanismo e o titular da dirección xeral competente en materia de desenvolvemento rural.
b) Catro representantes das entidades locais de Galicia designados pola entidade asociativa máis representativa».
2. As referencias feitas no artigo 3º, artigo 7º punto 1 e na disposición derradeira primeira á Consellería de Xustiza, Interior e Administración Local e á Dirección Xeral de Xustiza e Administración Local
deben entenderse realizadas no sucesivo á consellería e á dirección xeral con competencias en materia de réxime local.
Disposición derradeira
Este decreto entrará en vigor aos vinte días naturais da súa publicación no Diario Oficial de Galicia.
Santiago de Compostela, vinte de abril de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas
e Xustiza
ACORDO do 24 de abril de 2006, da Xunta Electoral da Cámara Oficial de Comercio, Industria e Navegación de Vigo, sobre diversas renuncias.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 10/05/2006

A Xunta Electoral para as eleccións ao pleno da Cámara Oficial de Comercio, Industria e Navegación de Vigo, en sesión que tivo lugar o día 24 de abril de 2006, adoptou os seguintes acordos:
1. Aceptar as renuncias presentadas polos seguintes candidatos:
Grupo 6. Categoría 3.-Santiago Vidal Gimeno, S.A.
Grupo 7. Categoría única.-Grupo Oya Pérez, S.L.
Grupo 10. Categoría 1.-Hospital Povisa, S.A.
Grupo 10. Categoría 3.-Spetel Galicia, S.L.
Grupo 13. Categoría 1.-Recuperación y Reciclaje, S.A.
Grupo 14. Categoría única.-Naviera Ría de Arosa, S.A.
Grupo 16. Categoría 2.-AEGON salud, S.A. de Seguros y Reaseguros.
Grupo 17. Categoría 1.-Remolcadores Nosa Terra, S.A.-Viguesa de Transportes, S.L.-Hospital Povisa, S.A.-Caixanova.
Grupo 17. Categoría 2.-Centro de Iniciativas Profesionales, S.L.
Grupo 17. Categoría 3.-Grupo Nosa Terra 2000, S.L.-Fundación Caixanova-Herramientas de Gestión Avanzada, S.L.
2. Como consecuencia destas renuncias, os candidatos proclamados con data do 23 de marzo de 2006, pertencentes aos grupos e. Categorías que a continuación se relacionan, non concorrerán ás referidas eleccións, ao ser o seu número igual ou menor ao dos vogais que se van elixir:
Grupo 6. Categoría 3.
Vogais: 3.-Alberto Posada de la Riva, S.L.-Grupo Oya Pérez, S.L.-Suministros Navales Reymar, S.A.
Grupo 7. Categoría única.
Vogais: 1.-Cooperativa de Armadores de Pesca de Puerto de Vigo, S.C.L.
Grupo 10. Categoría 1.
Vogais: 2.-El Corte Inglés, S.A.-Kinarca, S.A.
Grupo 13. Categoría 1.
Vogais: 1.-Viguesa de Transportes, S.L.
Grupo 14. Categoría única.
Vogais: 1.-Fernando Conde y Compañía, S.A. Conde.
Grupo 16. Categoría 2.
Vogais: 2.-Álvarez Luces, S.L.-Vigo Viejo Promociones Inmobiliarias, S.L.
Grupo 17. Categoría 1.
Vogais: 2.-Corporación Noroeste, S.A.-Tranvías Eléctricos de Vigo, S.A.
Grupo 17. Categoría 2.
Vogais: 1.-Grupo Nosa Terra 21, S.A.
Vigo, 24 de abril de 2006.
Montserrat Prado Cores
Presidenta da Xunta Electoral da Cámara Oficial
de Comercio, Industria e Navegación de Vigo